कुछ ही महीने पहले सौरभ ने जर्मनी में जूनियर वर्ल्ड कप में भी गोल्ड जीता था इसलिए प्रतियोगिता की शुरूआत से ही सभी की निगाहें सौरभ पर थीं। पर सब कुछ इतना आसान नहीं था। गांव कनेक्शन से बातचीत में सौरभ के बड़े भाई नितिन बताते हैं, "महज तीन साल पहले ही सौरभ ने शूटिंग प्रैक्टिस शुरू की थी। हमारे पिता एक छोटे गन्ना किसान हैं। 15 बीघा खेती है। आज की मंहगाई में किसी तरह गुजारा चल जाता है। पर हमने सौरभ की शौक की खातिर कोई कसर नहीं छोड़ रखी। गोलियों का एक पैकेट 550 रुपयों का आता है और तीन दिन ही चल पाता है। इसी तरह पिस्टल भी बहुत मंहगी है। पहले तो सौरभ अपने कोच की पिस्टल से प्रैक्टिस करता रहा लेकिन जब स्टेट लेवल की प्रतियोगिताएं जीतीं तो हमने किसी तरह पैसों का इंतजाम करके पौने दो लाख में उसके लिए पिस्टल खरीदी।"